Sigurður Ingi Jóhannsson umhverfisráðherra sagði til að mynda á Alþingi í apríl að lítið væri vitað um áhrif brennisteinsvetnis á heilsufar . Ýmsir sérfræðingar sem hafa rannsakað möguleg áhrif mengunarinnar telja miklar líkur til þess að hún sé samfélaginu afar dýr , bæði vegna áhrifa á heilsu fólks og gróður og ekki síður vegna tæringar málma . Þessi kostnaður sé ekki innifalinn í því verði sem rukkað er fyrir orkuna sem verin framleiða . Því sé risavaxin tilraun í gangi sem gæti á endanum verið samfélaginu afar dýr . Auglýsing Heilsufarslegur og fjárhagslegur kostnaður Þeir sem hafa gagnrýnt losunina og framgöngu Orkuveitunnar í málinu hafa bent á að hægt hafi verið að kaupa hreinsunarbúnað sem sannað hefur notagildi sitt og nær að takmarka útblástur brennisteinsvetnis nánast að fullu . Slíkur búnaður var hins vegar ekki keyptur þegar virkjanir Orkuveitunnar voru reistar . Gagnrýnendur segja að þessum kostnaði , sem Orkuveitan hefði átt að sitja uppi með , sé velt yfir á samfélagið . Hann sé verulegur út frá heilsufarslegu sjónarmiði . Þessi skoðun kom meðal annars fram í grein Jóns Örvars G. Jónssonar umhverfisfræðings sem birtist í Fréttablaðinu 23. maí síðastliðinn . Börn Jóns Örvars ganga í skóla í Lækjarbotni , sem fjallað er um sérstaklega í þessari úttekt . Hún kom líka mjög skýrt fram í erindi sem María Maack , doktorsnemi í visthagfræði , flutti á ráðstefnu FUMÍ um brennisteinsvetni 25. september í fyrra . Yfirskrift erindisins var „ Áætlaður úthrifskostnaður brennisteins “ , en úthrif er sá kostnaður sem ekki er rukkað fyrir í verði vöru eða þjónustu , en lendir á samfélaginu í heild sinni , annaðhvort núlifandi meðlimum þess eða komandi kynslóðum . Í erindi sínu rekur María möguleg heilsufarsleg , gróðurfarsleg og fjárhagsleg áhrif brennisteinsvetnis . Sýnt hefur verið fram á að rýrnun loftgæða vegna útblásturs brennisteinsvetnis geti valdið öndunarfærakvillum á borð við astma og vísbendingar eru sagðar um að það geti í litlum skömmtum haft áhrif á taugakerfi manna . Langtímaáhrif útblástursins hafa þó ekki verið rannsókuð nægilega mikið og því liggur ekki fyrir hvort þau eru mjög skaðleg eða ekki . Í erindi Maríu eru færð rök fyrir því að útblásturinn geti líka valdið samfélaginu töluverðum fjárhagslegum skaða . Þannig ryðgi bárujárn hraðar , ýmis raftæki bili oftar , möstur endist skemur og svo framvegis . Þá telja hljóðmenn að brennisteinsmengun orsaki mjög hraða tæringu á efnum á borð við kopar og silfur . Mbl.is fjallaði ítarlega um það mál fyrir um ári . María setti upp kostnaðar - og ábatagreiningu þar sem ábatinn var þau úthrif sem komist væri hjá ef virkjanirnar hefðu sett upp hreinsunarbúnað sem kostaði 2,2 milljarða króna strax í upphafi og afskrifað hann á 50 árum . Hún komst að þeirri niðurstöðu , miðað við gefnar forsendur , að það myndi borga sig upp á innan við tíu árum að hafa sett upp búnaðinn til að hreinsa brennisteinsvetnið frá . Sé sú niðurstaða rétt er fjárhagslegur samfélagslegur kostnaður af því að hreinsunarbúnaður var ekki settur upp nokkur hundruð milljónir króna á ári . Þetta er brot út ítarlegri úttekt Kjarnans á málinu . Kjarninn birti 409 fréttaskýringar og 2.367 fréttir á árinu 2019 .